बहस के बाद पैसेंजर को किया था आग के हवाले; 3 लोगों की मौत हुई थी
Kerala Kozhikode Train Controversy  केरल में अलप्पुझा से कन्नूर जा रही ट्रेन में आग लगाने वाले आरोपी शाहरुख सैफी को महाराष्ट्र के रत्नागिरी से गिरफ्तार किया गया है।
केरल में ट्रेन में आग लगाकर तीन लोगों को जिंदा जलाने के आरोपी शाहरुख सैफी को गिरफ्तार कर लिया गया है। उसे महाराष्ट्र के रत्नागिरी से पकड़ा गया है। आरोपी को पकड़ने के लिए महाराष्ट्र ATS और केंद्रीय जांच एजेंसी ने मिलकर ऑपरेशन चलाया।
पुलिस ने बताया कि ट्रेन में आग लगने के दौरान आरोपी को भी चोटें आई थीं। इसी के इलाज के लिए वह रत्नागिरी सिविल अस्पताल पहुंचा था। पुलिस ने उसे मंगलवार-बुधवार की रात पकड़ लिया।
केंद्रीय रेल मंत्री अश्विनी वैष्णव ने आरोपी को पकड़ने के लिए महाराष्ट्र सरकार, रेलवे पुलिस फोर्स और NIA को धन्यवाद दिया है।
अब सिलसिलेवार तरीके से पूरा मामला पढ़िए…
बहस होने पर आरोपी ने पैसेंजर के ऊपर पेट्रोल छिड़कर जलाया 
पुलिस के मुताबिक, ट्रेन में शाहरुख की एक पैसेंजर से बहस हो गई थी। इसी के बाद आरोपी ने पैसेंजर पर पेट्रोल फेंककर आग लगा दी थी। इससे लोगों के बीच अफरा-तफरी मच गई। डिब्बे की सीटों और सामान में भी आग लग गई और पूरा डिब्बा आग की चपेट में आ गया। ये घटना रविवार रात करीब 9.30 बजे अलप्पुझा-कन्नूर एक्सप्रेस के डी1 डिब्बे में हुई। इस समय ट्रेन कोझिकोड के इलाथुर से गुजर रही थी।
हादसे में एक बच्ची समेत तीन लोगों की मौत हो गई। मीडिया रिपोर्ट्स के मुताबिक, वे आग से बचने के लिए ट्रेन से कूद गए थे। इस घटना में 9 और लोग भी जख्मी हुए थे। इनमें से एक ही हालत गंभीर बनी हुई है।
SIT ने आरोपी का स्केच जारी किया
घटना के बाद आरोपी मौके से फरार हो गया। आरोपी को पकड़ने के लिए केरल पुलिस ने मामले की जांच के लिए 18 मेंबर्स की स्पेशल इन्वेस्टिगेशन टीम (SIT) बनाई। सबसे पहले पुलिस ने आरोपी का स्केच बनाकर लोगों के बीच जारी किया।
उधर, केंद्रीय जांच एजेंसी NIA ने भी डिब्बे की जांच की और फोरेंसिक सबूत जुटाए। केरल पुलिस ने आरोपी के बारे में जानकारी देने वाले को 2 लाख रुपए का इनाम देने का ऐलान भी किया।
आरोपी की पहचान घटनास्थल से मिले बैग से हुई 
मीडिया रिपोर्ट्स के मुताबिक, पुलिस को रेलवे ट्रैक पर आरोपी का बैग पड़ा हुआ मिला। इसमें एक बिना सिम का मोबाइल, एक नोटबुक, एक पेट्रोल जैसे लिक्विड से भरी हुई बोतल और कपड़े आदि मिले थे। इन्हीं के जरिए आरोपी की पहचान की गई।
पिता ने आरोपी के लापता होने की शिकायत की थी 
24 साल का आरोपी शाहरुख दिल्ली के शाहीन बाग का रहने वाला है। 31 मार्च को ही आरोपी के पिता ने पुलिस थाने में उसके लापता होने की शिकायत दर्ज करवाई थी। रत्नागिरी से आरोपी को पकड़ने के बाद उसे केरल के लिए रवाना किया जाएगा। इधर केरल पुलिस आरोपी की पूरी हिस्ट्री जानने के लिए शाहीन बाग स्थित उसके घर पहुंच गई है।
मामले जुड़ी भास्कर की ये खबर भी पढ़ें ...
केरल पुलिस के इनपुट पर यूपी ATS ने बुलंदशहर-गाजियाबाद से उठाए थे दो शाहरुख
UP ATS ने शाहरुख नामक दो युवकों को पूछताछ के लिए हिरासत में लिया था। एक को बुलंदशहर जिले के कस्बा स्याना से और दूसरे को गाजियाबाद जिले के कस्बे मोदीनगर से उठाया गया। मेरठ एटीएस ने करीब 20 घंटे की पूछताछ के बाद स्याना वाले शाहरुख को क्लीन चिट देकर छोड़ दिया है, जबकि मोदीनगर वाले शाहरुख से नोएडा एटीएस पूछताछ कर रही है। पूरी खबर पढ़ें...